Kegyelem nektek és békesség Istentől, a mi Atyánktól és az Úr Jézus Krisztustól! Ámen

1Jn 4, 16b-21
*Isten szeretet, és aki a szeretetben marad, az Istenben marad, és Isten is őbenne. 17Abban lett teljessé a szeretet közöttünk, hogy bizalommal tekinthetünk az ítélet napja felé, mert ahogyan Ő van, úgy vagyunk mi is ebben a világban. 18A szeretetben nincs félelem, sőt a teljes szeretet kiűzi a félelmet; mert a félelem gyötrelemmel jár, aki pedig fél, nem lett tökéletessé a szeretetben. 19Mi azért szeretünk, mert ő előbb szeretett minket. 20Ha valaki azt mondja: „Szeretem Istent”, a testvérét viszont gyűlöli, az hazug, mert aki nem szereti a testvérét, akit lát, nem szeretheti Istent, akit nem lát. 21Azt a parancsolatot is kaptuk tőle, hogy aki szereti Istent, szeresse a testvérét is.*

Szeretettel hidratált Gyülekezet!

A pénteki nappal valóban lezáródott az iskolai év a diákok és a szülők számára, a tanórák időszaka a pedagógusoknak is véget ért és, - mint ilyenkor szokott - felkerül a táblára, hogy ó, ió, ció, áció, káció, akáció, vakáció.
Én most ehhez hasonlóan egy másik szóra szeretném felhívni a figyelmeteket, amit szintén kezdhetek így: ó, ió, ció, áció, de a szó a hidratáció.
Hidratáció, vízpótlás. A nagy melegben, nyári kánikulában még inkább hangsúlyozni kell, hogy igyon mindenki elég vizet, de ez egyébként is fontos. Ha nem tesszük, akkor meg is érezzük, jön a fejfájás, szédülés, izomgyengeség, vérkeringési és emésztési problémák. Természetes, alapvető részünk és szükségletünk a víz, ami ugye az emberi test tömegének körülbelül 60%-a. Kell, ebben nem lehet vita, még akkor is, ha a régi vicc figyelmeztet, hogy a víz egy nagyon kemény/erős ital, hiszen még a nagy hajókat is fenntartja.
Kell a víz, pótolni kell folyamatosan, hiszen szinte minden dologgal vizet használunk el a testünkből, legyen az akár testmozgás, agyi torna, hőszabályozás, vagy akár, ha eszünk, sőt sok esetben – kissé önellentmondásosnak tűnően - akkor is vizet használunk el, ha iszunk valamit. Például 1 dl eszpresszó kávé elfogyasztása után 1 dl vizet kellene pótolnunk és ugyanígy, ha fél liter sört iszunk meg, vagy 2 dl energiaitalt.
Na, de miért is beszélek most a hidratációról és dehidratációról, mikor Pál apostol a szeretetről ír, illetve arról, hogy kicsoda is Isten. Úgy kezdi Pál, hogy: „*Isten szeretet, és aki a szeretetben marad, az Istenben marad, és Isten is őbenne.”*Tehát nem csak, hogy fontos számunkra a szeretet, nem csak éltető alapelemünk, hanem természetünknél fogva, az istenképűségünknél fogva az lenne a természetes, ha nem csak nyomokban lenne megtalálható bennünk, sőt még nem is csak a 60%-a lenne a személyiség-tömegünknek, hanem 100%-ban ez határozna meg, ez telítene el bennünket.
Ha Istent tartom a meghatározónak az életemre, a lényemre tekintve, akkor az azt kell, hogy jelentse, hogy engem a szeretet határoz meg, mert ez valóban így van, ahogyan az apostol mondja: „*Isten szeretet, és aki a szeretetben marad, az Istenben marad, és Isten is őbenne.”* – ez ilyen egyszerűen leírható, lemérhető az én hűségem, odaadásom, hitem az Úrral kapcsolatban, hogy mennyire határoz meg engem a szeretet.
A tapasztalat azonban az, hogy sajnos nem csak a víz, de a szeretet is el tud párologni belőlünk. Mintha valóban le tudnánk merülni, mint az elem. Mintha valóban lelki dehidratáció történne velünk is, és ahogy éljük a mindennapi kapcsolatink és kihívásaink lelkitornáit, úgy szépen kifogyna belőlünk a szeretet töltöttsége és egyre hangsúlyosabban megjelennének a jelek is, az ingerültségünk és bántó szavaink fejfájása, a jó és rossz közötti különbségtételben a megszédülésünk, a tetteink szeretet izmainak elgyengülése és belénk költözik az idegesség és békétlenség gyomorgörcse az élethelyzeteink emészthetetlensége miatt.
A lelki dehidratáció tünetei figyelmeztetnek, de persze megyünk tovább többnyire, fogyasztjuk csak a kapcsolatinkat tovább, de ahogy a kávénál, sörnél, vagy energiaitalnál is mondtam, ettől csak rosszabb lesz a helyzet. Mert azt érezzük, hogy a tetteink, a szavaink kiüresedtek és, aminek töltenie, megerősítenie, jó érzéssel eltöltenie kellene, az csak kötelesség már és így nem hidratál, hanem csak még inkább dehidratál, azaz, ahol a szeretetünk elfogyott, ott hiába erőltetjük tovább a dolgokat, nem fogunk feltöltődést, örömöt tapasztalni, csak az ürességet.
Ilyenkor, ezekre a válságokra, megtört pillanatokra ma gyakran az a válasz, hogy mindent hátra kell hagyni és valami újba, valami személyes megújulásba kell kezdeni.
Nos, a víz nem túl új dolog, mégsem elavult, vagy meghaladott. Tehát, ha kiszáradtunk, akkor nem valamilyen új megoldást kell találni, hanem visszatérni az alaphoz, a tiszta, lehetőség szerint a kristálytiszta forráshoz. Hát a szeretet is épp ilyen!
Nem valami új dolgot kell keress, ha az életed, a személyiséged, a hited úgy érzed, hogy kezd kiszáradni. Akkor a kristálytiszta forráshoz kell menni, illetve azt felfedezni, hogy ez az, amitől elszakadtál, pedig folyamatosan rá kellene, hogy legyél csatlakozva. Ez nem valami olyan töltés, ami tönkreteszi az akkumulátort, ha túl sokáig van rajta. Ez sosem lesz túl sok, vagy káros.
Hanem, ahogy az apostol írja: „*Isten szeretet, és aki a szeretetben marad, az Istenben marad, és Isten is őbenne.”* – azaz a szeretetben kell megmaradnunk folyamatosan, szünet nélkül.
Ha elszakadsz tőle, ha kimozdulsz ebből az állandó töltősédi állapotból, akkor merülni kezdesz, akkor rögtön kérdéssé válik, hogy hogyan kell szeretnem, hogy kit kell és kit nem kell szeretnem, hogy képes vagyok-e egyáltalán X-t, vagy Y-t szeretni? De ezek nem lennének igazi kérdéseink, csak azért vállnak azzá, mert kezdünk kiszáradni a szeretetből, kezdjük elveszíteni Istennel, a csupa nagybetűs SZERETETTEL a kapcsolatot.

Bár a tanórák véget értek most, de hadd mondjam mégis így, hogy ez olyan, mint egy matematikai képlet. Ahol Isten = Szeretet, tehát, ha azt mondom, hogy az Isten szerint, az ő rendje szerint akarok élni, akkor behelyettesíthetek és azt is mondhatom, hogy a Szeretet szerint, a szeretet rendje szerint akarok élni. És már nem is tűnik olyan bonyolultnak a kereszténység. És, ha azt mondom, hogy Istent kérem, hogy erősítsen meg, hogy adjon utat, adjon erőt, adjon áldást, akkor azt mondom, ismét a behelyettesítéssel, hogy a Szeretetet kérem, hogy adjon az életembe utat, erőt és áldást.
Értitek ezt? Érzitek, hogy milyen erő húzódik ott ebben? Igazi eget és földet mozgató, megrázó valóság, hogy a Szeretet teljessége, maga Isten! És ezt tudjuk is, hiszen Krisztusban így történt meg – mondhatni a szemünk láttára.
Ez cseng ki az alapigénkből is: „*Abban lett teljessé a szeretet közöttünk, hogy bizalommal tekinthetünk az ítélet napja felé, mert ahogyan Ő van, úgy vagyunk mi is ebben a világban. 18A szeretetben nincs félelem, sőt a teljes szeretet kiűzi a félelmet; mert a félelem gyötrelemmel jár, aki pedig fél, nem lett tökéletessé a szeretetben. 19Mi azért szeretünk, mert ő előbb szeretett minket.”*
Krisztusért, az Ő szabadítása által lehetőségünk van élni, töltődni folyamatosan ebből a szeretetből. Megélni, hogy szeretethetem az embertársamat, legyen bármilyen undok, hazug, vagy erőszakos és, hogy szerethető vagyok én is, legyen bámennyi bénázásom, hibám, vagy bűnöm. Tudsz szeretni és lehet téged szeretni, mert Isten, a Szeretet képessé, alkalmassá tesz téged erre. Erre formál és erre hidratál, feltölt.
„*19Mi azért szeretünk, mert Ő előbb szeretett minket.”* – Ez a természetes közegünk a szeretet, mint a halaknak a víz. Ebben és ez által tudunk létezni, ezen kívül nem fog menni. Kiszáradunk, megfulladunk, maximum még vergődünk egy darabig, de a nagy betűs szeretet, az Isten nélkül nem élhetünk.

Nagyon sok féle képpen megélhetjük a szertetet, részünk lehet benne teljesen váratlan módokon is. *(Gyerekek kiszólítása.)*

Hoztam szemléltetésnek jó néhány fajta labdát. Mindenkinek meg van, hogy melyikkel tud, melyikkel szeret leginkább játszani. Biztos van olyan, amelyikről nem is mindenki tudja, hogy hogyan kell egyáltalán megfogni – például ki tudja, hogy az amerikai foci labdát hogyan kell megfogni? – de van olyan is, amit mindenki kisgyermek korától, szinte ösztönösen használ. A szeretetnek is vannak különböző nyelvei, különböző eszközei, kifejeződései, amikkel egyikünk-másikunk bánik ügyesebben, vagy épp ügyetlenebbül. De mind tudjuk mire jók, mindünknek öröme van a labdákban, a szeretetben. Nem kell használati utasítás ahhoz, hogy szeress és ugyanígy ahhoz sem, hogy kapcsolatod legyen Istennel.
Ne a szabályokat, a tudásanyagot, a másoktól elválasztó válaszfalakat keresd a hitedben, hanem ezt, hogy mit jelent neked, hogyan válik valósággá a te számodra és teáltalad a világban, hogy Isten a Szeretet.
Egy a héten a fülembe és a szívembe mászó példát még hadd említsek meg! Bródy Jánosnak a *Mit tehetnék érted* című dalszövegét hallottam, hadd idézzem az elejét:
*Nem születtem varázslónak
csodát tenni nem tudok
És azt hiszem, már észrevetted
a jótündér sem én vagyok
De ha eltűnne az arcodról
ez a sötét szomorúság
Úgy érezném, vannak még csodák
Mit tehetnék érted, hogy elűzzem a bánatod Hogy lelked mélyén megtörjem a gonosz varázslatot
Hát mit tehetnék érted hogy a szívedben öröm legyen - Mit tehetnék, áruld el nekem!*Hát, ha nem is varázslók, vagy jótündérek vagyunk a szó szoros értelmét tekintve, de a kérdés tekintetében, hogy tudunk-e örömöt ajándékozni, mély bánatok fájdalmait feloldani, hát ezekben az értelmekben mégis lehetünk varázslók és jótündérek egymás számára.
Lehettek azok, akik egy-egy szóval, egyetlen tettel, egy őszinte imádsággal, vagy egy bátorító igével, az Isten szeretetével ajándékozzátok meg egymást és a világot. Ez az, amivel bármit és bárkit formálhattok, nem megbűvölhettek, hanem valóságos megoldást adhattok, valóságos feltöltődést, felfrissülést, akár új életet adhattok bárkinek, ha a teljes Szeretet, a Megváltó Úr jelen tud lenni általatok. Mert, ahogy az igénkben olvastuk: „*18A szeretetben nincs félelem, sőt a teljes szeretet kiűzi a félelmet”.*

Így biztatlak, hogy használjátok ki a nyári szünetet, a szabadság napjait, ne csak testi pihenésre és kikapcsolódásra, hanem arra, hogy felfedezitek, hogy mit is jelent igazán feltöltődni, hogy mit is jelent a lelki, hitbeli hidratáció, a szeretetből fakadó, abból a kristálytiszta, isteni forrásból való szüntelen töltődés és a tényleg szabad, örömteli, kegyelem által élt élet. Ámen